નવી દિલ્હી, તા. 17 : નીતિ આયોગની બેઠકમાં આજે દિલ્હી સરકાર અને ઉપરાજ્યપાલ વચ્ચે ઘર્ષણ મુદ્દે વિપક્ષની એકતા જોવા મળી હતી. જેમાં 4 બિનભાજપ શાસિત રાજ્યો દ્વારા કેન્દ્ર સહકારી સંઘવાદનું પાલન કરે તેવાં આગ્રહ સાથે રાજ્યોની બાબતમાં કેન્દ્રના અનાવશ્યક હસ્તક્ષેપ ન થાય તેવી જરૂરીયાત દર્શાવવામાં આવી હતી. બિનભાજપ શાસિત ચાર રાજ્યોના મુખ્યમંત્રીએ દિલ્હીના ઉપરાજ્યપાલ અનિલ બૈજલ અને મુખ્યમંત્રી અરવિંદ કેજરીવાલ વચ્ચેના વિવાદનો મુદ્દો વડાપ્રધાન નરેન્દ્ર મોદી સમક્ષ ઉઠાવીને તેનું નિરાકરણ લાવવાની અપીલ કરી હતી. નીતિ આયોગની બેઠકમાં ભાગ લેવા માટે આંધ્રપ્રદેશના મુખ્યમંત્રી ચંદ્રાબાબુ નાયડૂ, પશ્ચિમ બંગાળના મમતા બેનરજી, કર્ણાટકના એચ.ડી. કુમારસ્વામી અને કેરળના મુખ્યમંત્રી પીનારઈ વિજયને વડાપ્રધાન મોદી સાથે અલગથી મુલાકાત કરીને કેજરીવાલ અને દિલ્હીના ઉપરાજ્યપાલના વિવાદ મામલે વાતચીત કરી હતી.